คมนาคม มีแผนเปิดให้บริการอาคารเทียบเครื่องบินรองหลังที่ 1 ท่าอากาศยานสุวรรณภูมิ ก.ย.นี้
นายศักดิ์สยาม ชิดชอบ รัฐมนตรีว่าการกระทรวงคมนาคม กล่าวว่า กระทรวงคมนาคม ได้พัฒนาโครงสร้างพื้นฐานเพื่อรองรับการเติบโตของอุตสาหกรรมการบิน โดยเดือนกันยายน 2566 ทอท. มีกำหนดเปิดให้บริการอาคารเทียบเครื่องบินรองหลังที่ 1 ท่าอากาศยานสุวรรณภูมิ หรือ SAT - 1  ซึ่งจะมีการทดสอบความพร้อมการเปิดให้บริการ (Operational Readiness and Airport Transfer: ORAT) ในช่วงเดือนมีนาคม 2566 เป็นเวลา 6 เดือน ทั้งนี้ ปัจจุบันผู้ประกอบการภายในอาคาร SAT-1 อยู่ในระหว่างดำเนินการตามขั้นตอนเพื่อเข้าปรับปรุงพื้นที่ คาดว่า จะแล้วเสร็จก่อนเดือนกันยายนนี้ ในส่วนรถไฟฟ้าขนส่งผู้โดยสารอัตโนมัติไร้คนขับ หรือ APM ที่ใช้บริการรับส่งผู้โดยสารจากสถานีอาคารผู้โดยสารหลัก กับสถานีอาคาร SAT-1 มีความพร้อมให้บริการแล้ว เหลือเพียงการทดสอบร่วมกับระบบเดิมที่ท่าอากาศยานสุวรรณภูมิ ทั้งระบบสายพานลำเลียงกระเป๋า (BHS) และระบบตรวจอาวุธและวัตถุระเบิด (EDS) ขาออก ที่ปัจจุบันดำเนินการไปแล้วร้อยละ 96รัฐมนตรีว่าการกระทรวงคมนาคม ยังเปิดเผยถึงความคืบหน้าการแก้ไขปัญหาการขนถ่ายกระเป๋าสัมภาระล่าช้า ณ ท่าอากาศยานสุวรรณภูมิของผู้ประกอบการภาคพื้นทั้ง 2 ราย (TG และ BFS) ที่ใช้เวลามากกว่า 30 นาที เมื่อเดือนธันวาคม 2565 ซึ่งมีประมาณ 50 เที่ยวบินต่อวัน ปัจจุบัน (เดือนกุมภาพันธ์ 2566) ลดลงเหลือประมาณ 15 เที่ยวบินต่อวัน ซึ่งมีแนวโน้มที่ดีขึ้น หลังบริษัทผู้ให้บริการภาคพื้น ณ ท่าอากาศยานสุวรรณภูมิ ทั้ง 2 ราย มีการเพิ่มจำนวนบุคลากรและอุปกรณ์ให้สอดคล้องกับจำนวนเที่ยวบินที่เพิ่มขึ้นอย่างรวดเร็วหลังจากการเปิดประเทศ รวมทั้ง ทอท. ได้ขยายระยะเวลาให้บางสายการบินบริการภาคพื้นด้วยตนเอง (Self Handling) เป็นการชั่วคราว สำหรับการแก้ไขปัญหาในระยะยาว ทอท. อยู่ระหว่างการสรรหาผู้ให้บริการภาคพื้นรายที่ 3 เพื่อช่วยบรรเทาปัญหาที่เกิดขึ้น และเป็นการเพิ่มขีดความสามารถในการรองรับปริมาณเที่ยวบิน จำนวนผู้โดยสารที่จะเพิ่มขึ้นอีกในอนาคต